**ජංගම කොන්සියුලර් සේවාවක් අගෝස්තු මස 28 සිට 31 දක්වා යාපනයේ නල්ලූර් හිදී**

නල්ලූර් කෝවිලේ පැවැත්වෙන උත්සවයට සමගාමීව, 2016 අගෝස්තු 28 සිට 31 දක්වා දිනයන් හිදී නල්ලූර් කෝවිල ආසන්නයේ ජංගම කොන්සියුලර් සේවාවක් සංවිධානය කිරීමට විදේශ කටයුතු අමාත්‍යාංශය කටයුතු යොදා ඇත.

විදේශ කටයුතු අමාත්‍යාංශයේ කොන්සියුලර් අංශය මහජනතාවට සලසන විවිධාකාර කොන්සියුලර් සේවා සම්බන්ධයෙන් ජනතාව දැනුම්වත් කිරීමේ අරමුණින් මෙම ජංගම සේවාව දියත් කරනු ලැබේ.

ලේඛණ සහතික කිරීම, අතරමං වූ ශ්‍රී ලාංකිකයින් සිය රට ගෙන්වා ගැනීම, ශ්‍රී ලංකා විදේශ දූත මණ්ඩලවල දී සිදුවන ශ්‍රී ලාංකිකයින්ගේ උපත්, විවාහ හා මරණ පිළිබඳ තොරතුරු ලබා ගැනීම, සංක්‍රමණික ශ්‍රී ලාංකිකයින්ට හිමි වැටුප්, වන්දි, නෛතික හා රක්ෂණ හිමිකම් පිළිබඳ තොරතුරු ලබා ගැනීම, විදේශවලදී මිය යන ශ්‍රී ලාංකිකයින්ගේ මෘත ශරීර ගෙන්වා ගැනීමේ කාර්ය පරිපාටිය වැනි කොන්සියුලර් සේවා ගණනාවක දී අනුගමනය කළයුතු කාර්ය පටිපාටිය පිළිබඳ තොරතුරු මෙම ජංගම සේවාව මගින් දැන ගැනීමට මහජනයාට අවස්ථාව ලැබේ.

ද්විත්ව පුරවැසිභාවය පිළිබඳ හා පුරවැසිභාවය ලියාපදිංචි කිරීම පිළිබඳ තොරතුරු ඇතුළුව ආගමන විගමන දෙපාර්තමේන්තුව විසින් ලබාදෙනු ලබන සේවා පිළිබඳ අවශ්‍ය තොරතුරු ලබාදීම සඳහා එම අමාත්‍යාංශයේ නිලධාරීන් ද මෙම ජංගම සේවය නියෝජනය කරනු ඇත. ශ්‍රී ලංකා විදේශ රැකියා නියුක්ති කාර්යාංශයේ නිලධාරීන් ද මෙම ජංගම සේවයට සහභාගී වනු ඇත.

විදේශ කටයුතු අමාත්‍ය මංගල සමරවීර මැතිතුමා විසින් 2016 අගෝස්තු 28 වැනි ඉරිදා පෙ.ව. 10.00ට මෙම ජංගම සේවය ආරම්භ කිරීමට නියමිතය.

විදේශ කටයුතු අමාත්‍යාංශය

කොළඹ